Imtella' Novembru 23, 2021 Rapport: Fiorella Pace Għal sena oħra qed jerġa' jsir l-irkant tal-istrina għall-Fondazzjoni Malta Community Chest Fund. Sena ilu, l-irkant sar fuq it-televiżjoni biex in-nies ma jinġabrux fil-Palazz il-Belt jew San Anton. Din is-sena l-irkant qed isir kollu online fejn qed jintlaqgħu l-offerti għal 70 biċċa xogħol ta' arti. L-irkant jagħlaq il-Ħadd li ġej. L-irkant annwali ta' xogħlijiet ta' arti biex jinġabru fondi għall-Fondazzjoni Malta Community Chest Fund qed isir kompletament online. L-offerti jibqgħu jintlaqgħu sal-Ħadd li ġej.Minħabba l-pandemija, l-irkant m'għadux isir billi n-nies imorru fil-Palazz il-Belt jew il-Palazz ta' San Anton. Iċ-Chairman tal-Kumitat Organizzattiv tal-irkant tal-Istrina, Laurence Pavia, spjega li fittxew alternattiva għal mod kif sar l-irkant is-sena l-oħra, fuq it-televiżjoni, minħabba l-ħin limitat li fih il-biċċiet tal-arti kienu murija. "Allura dis-sena rajna li jkollna auction online. Ix-xogħlijiet li diġà qegħdin fuq l-online auction fuq il-website artsauction.mt, wieħed jista' jidħol bil-kumdità tiegħu mid-dar, jarahom, u jista' jagħmel il-bids tiegħu fuq ix-xogħlijiet li hemm esebiti. L-auction tagħlaq fit-28 ta' Novembru però kull biċċa arti li hemm għandna ħin speċifiku xħin tagħlaq, mhux kollha f'nofsillejl tat-28 ta' Novembru." L-Irkant tal-Istrina għandu 70 biċċa xogħol li jvarjaw minn pitturi għal skulturi, ċeramika, fotografija u inċiżjonijiet mogħtija minn artisti differenti. "Minn hawn nixtieq nirringrazzjahom li kull sena sostnew lill-kumitat tal-arti fi ħdan il-Community Chest Fund Foundation u l-importanti għalina li l-biċċa xogħol li qed tiġi esebita fl-auction hija ta' livell u dan hemm selection committee li nagħżlu li x-xogħol huwa ta' livell aċċettabbli biex jiġi muri fl-auction." L-organizzaturi qalu li din is-sena taw l-opportunità lill-artisti jżommu l-biċċiet tax-xogħol li taw b'donazzjoni għall-irkant ġewwa l-istudio tagħhom biex min jixtrihom meta jmur jiġborhom jkollu ċ-ċans ukoll iżur l-istudio tal-artist stess.